[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 19.12.2008

KOM(2008) 877 endelig

BERETNING FRA KOMMISSIONEN TIL EUROPA-PARLAMENTET

26. årsberetning om Fællesskabets antidumping-, antisubsidie- og beskyttelsesforanstaltninger (2007) [SEK(2008) 3073]

Indledning

Denne beretning for 2007 forelægges for Europa-Parlamentet i henhold til dettes beslutning af 16. december 1981 om Fællesskabets antidumpingaktiviteter og betænkningen fra Europa-Parlamentets Udvalg om Industripolitik, Eksterne Økonomiske Forbindelser, Forskning og Energi.

Denne kortfattede beretning giver et overblik over de vigtigste begivenheder i 2007 og suppleres som i de tidligere år af et mere detaljeret arbejdsdokument fra Kommissionens tjenestegrene sammen med detaljerede bilag. Denne beretning har samme overordnede struktur og samme overskrifter som arbejdsdokumentet, således at det er nemt at finde mere detaljerede oplysninger.

Denne beretning og hele arbejdsdokumentet er også tilgængelig for offentligheden på:http://europa.eu.int/comm/trade/issues/respectrules/anti_dumping/legis/index_en.htm.

I 2007 fortsatte den revision af de handelspolitiske beskyttelsesinstrumenter, som blev indledt i 2006, og de berørte parter bidrog i stort omfang til processen i løbet af året. Desuden blev de tjenestegrene i Kommissionen, der beskæftiger sig med handelsbeskyttelsesforanstaltninger, omorganiseret som led i en overordnet omstrukturering af GD for Handel. Dette omfattede også oprettelse af en stilling som uafhængig høringskonsulent i GD for Handel.

1. Oversigt over lovgivningen

Antidumping-, antisubsidie- og beskyttelsesundersøgelser gennemføres på grundlag af Rådets grundforordninger. En oversigt over den eksisterende lovgivning kan findes i arbejdsdokumentet. De grundlæggende antidumping- og antisubsidietekster vil i det følgende blive benævnt "grundforordningen/grundforordningerne".

2. Grundlæggende begreber

Under punkt 2 i arbejdsdokumentet findes en oversigt over den terminologi og de procedurer, der anvendes i forbindelse med undersøgelser vedrørende brugen af handelspolitiske beskyttelsesinstrumenter.

3. Revision af de handelspolitiske beskyttelsesinstrumenter – fortsættelse af den proces, der blev indledt i 2006

I 2007 fortsatte Kommissionen den proces for revision af de handelspolitiske beskyttelsesinstrumenter, som blev indledt i 2006. I bestræbelserne på at sikre, at EU's handelspolitiske beskyttelsesinstrumenter fortsat fungerer så effektivt som muligt, og at tage hensyn til de hurtige ændringer i den globale økonomi, blev en lang række berørte parter inddraget i processen.

Kommissionen gennemførte en offentlig høring om emnet i marts 2007, som havde deltagelse af et stort antal berørte parter og blev godt modtaget af deltagerne. Processen mundede ud i et meget stort antal indlæg, som alle er blevet offentliggjort på Kommissionens websted.

I forbindelse med den offentlige høring blev der peget på et behov for at forbedre adgangen, gennemsigtigheden, hastigheden og overskueligheden af hensyn til erhvervslivet.

På grundlag af resultaterne af den offentlige høring har Kommissionen udarbejdet en række forslag til ændring af EU's regler for handelspolitisk beskyttelse. Resultaterne af Kommissionens evaluering af den offentlige høring blev offentliggjort i efteråret 2007.

Kommissionens tilgang gav anledning til en livlig debat blandt medlemsstaterne og de berørte parter om dette politisk følsomme emne, og denne debat fortsatte gennem hele 2007. Analysen af drøftelserne viste, at der ikke var en tilstrækkelig grad af enighed blandt medlemsstaterne og de berørte parter til at muliggøre vedtagelsen af en pakke af foranstaltninger vedrørende revision af de handelspolitiske beskyttelsesinstrumenter.

Europa-Parlamentet har også vist stor interesse for processen for revision af de handelspolitiske beskyttelsesinstrumenter og er løbende blevet holdt underrettet af Kommissionen.

4. Landsdækkende markedsøkonomisk status

I forbindelse med antidumpingundersøgelser kan et land betragtes som et land med fuld markedsøkonomi, hvis det opfylder de fem kriterier, der er nærmere beskrevet i det arbejdsdokument, der er vedlagt denne beretning.

I 2007 fortsatte Kommissionens tjenestegrene med at evaluere henholdsvis Kinas, Vietnams, Armeniens, Kasakhstans og Mongoliets anmodninger om landsdækkende markedsøkonomisk status. Alle fem lande forelagde igen supplerende oplysninger til støtte for deres anmodninger i løbet af året.

De pågældende lande befinder sig i forskellige faser af deres udvikling, og evalueringerne vedrørende markedsøkonomisk status er ligeledes i forskellige faser.

Ud over en række bilaterale møder med de pågældende lande blev der i marts 2007 holdt det første møde i EU-Vietnam-arbejdsgruppen vedrørende markedsøkonomisk status. For Kinas vedkommende blev det syvende møde i den særlige arbejdsgruppe vedrørende markedsøkonomisk status gennemført i juli 2007. På mødet mellem EU og Kina drøftede gruppen en kort ajourført evalueringsrapport, som var blevet udarbejdet af Kommissionen. Kinas fremskridt blev anerkendt i rapporten, men det blev konkluderet, at der var behov for yderligere specifikke tiltag for at sikre, at Kina opfylder de fire resterende kriterier. Det blev også planlagt, at der skulle udarbejdes en mere omfattende rapport i 2008.

Der blev gennemført specifikke kontrolbesøg, som vedrørte ansøgningerne om markedsøkonomisk status, i Kasakhstan (februar 2007) og Armenien (juli 2007), og det blev også overvejet at gennemføre et kontrolbesøg i Mongoliet mod årets slutning.

5. Informations- og kommunikationsaktiviteter/bilaterale kontakter

Helpdesken for handelsbeskyttelsesanliggender for SMV'er, der blev oprettet i december 2004, fortsatte i 2007 med at tage specifikke spørgsmål/problemer op, der vedrører SMV'er i forbindelse med handelspolitiske beskyttelsesinstrumenter af generel eller specifik karakter. Oplysnings- og uddannelsesseminarer for repræsentanter for tredjelandes regeringer og for erhvervsdrivende, både inden for og uden for EU, var i 2007 fortsat en vigtig del af arbejdet for de tjenestegrene i Kommissionen, der beskæftiger sig med handelsbeskyttelsesforanstaltninger.

6. Oversigt over anti-dumping-, antisubsidie- og beskyttelsesundersøgelser og -foranstaltninger

6.1. Generelt

Ved udgangen af 2007 opretholdt Fællesskabet 127 antidumpingforanstaltninger (jf. bilag O) og 9 antisubsidieforanstaltninger (jf. bilag P).

I 2007 blev 0,73 % af den samlede import til Fællesskabet berørt af antidumping- eller antisubsidieforanstaltninger.

Nærmere oplysninger om de spørgsmål, der behandles i det følgende, er anført i arbejdsdokumentet, der er vedlagt denne beretning. Henvisninger til arbejdsdokumentets bilag er angivet ved siden af overskrifterne.

6.2. Nye undersøgelser (jf. bilag A-E og bilag N)

I 2007 blev der indledt ni undersøgelser[1]. I 12 tilfælde blev der indført midlertidig told. 12 sager blev afsluttet med indførelse af endelig told. Ti procedurer blev afsluttet uden indførelse af foranstaltninger. Yderligere 18 foranstaltninger fik lov til at udløbe automatisk efter deres gyldighedsperiode på fem år.

6.3. Fornyede undersøgelser

Fornyede undersøgelser udgør fortsat en væsentlig del af arbejdet i de tjenestegrene i Kommissionen, der beskæftiger sig med handelsbeskyttelsesforanstaltninger. I perioden 2003-2007 tegnede de sig for 65 % af alle indledte undersøgelser. Tabel 2 i arbejdsdokumentet giver statistiske oplysninger for årene 2003-2007.

6.3.1. Fornyede undersøgelser i forbindelse med udløb (jf. bilag F)

Ifølge grundforordningernes artikel 11, stk. 2, og artikel 18 udløber foranstaltninger efter fem år, medmindre det som led i en udløbsundersøgelse fastslås, at de bør bibeholdes i deres oprindelige form.

I 2007 blev der indledt 11 fornyede undersøgelser i forbindelse med udløb. 13 udløbsundersøgelser blev afsluttet med en bekræftelse af tolden, som blev forlænget med endnu en periode på fem år. Tre udløbsundersøgelser blev afsluttet med ophævelse af foranstaltningerne.

6.3.2. Interimsundersøgelser (jf. bilag G)

Grundforordningernes artikel 11, stk. 3, og artikel 19 indeholder bestemmelser om fornyet undersøgelse af foranstaltninger i deres gyldighedsperiode. Fornyede undersøgelser kan begrænses til aspekter i forbindelse med dumping, subsidiering eller skade.

I 2007 blev der indledt 24 interimsundersøgelser. 11 interimsundersøgelser blev afsluttet med en bekræftelse eller ændring af tolden. Otte undersøgelser blev afsluttet med ophævelse af foranstaltningerne.

6.3.3. "Andre" interimsundersøgelser (jf. bilag H)

I 2007 blev der afsluttet en række andre fornyede undersøgelser, som ikke henhørte under grundforordningernes artikel 11, stk. 3, eller artikel 19, eller for hvilke der ikke blev offentliggjort nogen indledningsmeddelelse i Den Europæiske Unions Tidende.

Otte sådanne fornyede undersøgelser blev afsluttet i 2007. Nærmere bestemt vedrører de bl.a. godtagelse, frivillig tilbagetrækning eller misligholdelse af tilsagn, anmodninger fra nye eksportører i stikprøvesager, suspension af foranstaltninger osv.

6.3.4. Undersøgelser af nye eksportører (jf. bilag I)

Grundforordningernes artikel 11, stk. 4, og artikel 20 indeholder bestemmelser om henholdsvis fornyede undersøgelser af nye eksportører og fremskyndede fornyede undersøgelser med henblik på at fastsætte en individuel dumpingmargen eller en individuel udligningstold for nye eksportører i det pågældende eksportland, som ikke udførte den pågældende vare i undersøgelsesperioden. Sådanne eksportører skal påvise, at de reelt er nye eksportører, og at de rent faktisk er begyndt at udføre varen til Fællesskabet efter undersøgelsesperioden. For sådanne nye eksportører kan der fastsættes en individuel told, som normalt er lavere end den landsdækkende told.

I 2007 indledtes to fornyede undersøgelser vedrørende nye eksportører.

6.3.5. Overvæltningsundersøgelser (jf. bilag J)

Hvis der er tilstrækkelige oplysninger, som viser, at eksportpriserne er faldet efter den oprindelige undersøgelsesperiode og inden eller efter indførelsen af foranstaltninger, eller at der har været ingen eller utilstrækkelige ændringer i videresalgspriserne eller de efterfølgende salgspriser af den importerede vare i Fællesskabet, kan der indledes en overvæltningsundersøgelse for at kontrollere, om foranstaltningen har haft virkning på ovennævnte priser. Der kan fastsættes nye dumpingmarginer, og tolden kan forhøjes for at tage hensyn til sådanne lavere eksportpriser. Muligheden for overvæltningsundersøgelser er fastlagt i grundforordningernes artikel 12 og artikel 19, stk. 3.

I 2007 blev en antiovervæltningsundersøgelse afsluttet med en forøgelse af tolden.

6.3.6. Omgåelsesundersøgelser (jf. bilag K)

Grundforordningernes artikel 13 og 23 indeholder bestemmelser om muligheden for, at undersøgelser kan genoptages, hvis der fremlægges bevis for, at foranstaltninger omgås.

I 2007 blev der indledt fire sådanne undersøgelser. En antiomgåelsesundersøgelse blev afsluttet med udvidelse af tolden, og to blev afsluttet uden udvidelse af tolden.

6.4. Beskyttelsesundersøgelser (jf. bilag L)

I løbet af 2007 udløb den eneste beskyttelsesforanstaltning, der var blevet indført, og som vedrørte importen af visse citrusfrugter.

7. Håndhævelse af antidumpingforanstaltninger/antisubsidieforanstaltninger

7.1. Opfølgningsforanstaltninger

Opfølgningen af gældende foranstaltninger fokuserede på fire hovedområder: 1) foregribelse af svig, 2) overvågning af handelsstrømme og markedsudvikling, 3) forbedring af effektiviteten ved hjælp af passende instrumenter og 4) reaktion på retsstridig praksis. Disse aktiviteter gav de tjenestegrene i Kommissionen, der beskæftiger sig med handelsbeskyttelsesforanstaltninger, mulighed for at være mere proaktive på håndhævelsesområdet og ikke blot reaktive.

7.2. Overvågning af tilsagn (jf. bilag M og Q)

Overvågning af tilsagn udgør en del af håndhævelsen, da tilsagn er en form for antidumping- eller antisubsidieforanstaltninger. De godtages af Kommissionen, hvis den finder det godtgjort, at de effektivt kan afhjælpe de skadelige virkninger af dumping eller subsidiering.

I begyndelsen af 2007 var der godtaget 43 gældende tilsagn. I løbet af 2007 forekom der følgende ændringer: tilsagnene fra otte selskaber bortfaldt, og tre tilbud om tilsagn blev godtaget. Derved er i alt 38 tilsagn gældende ved udgangen af 2007.

8. Tilbagebetalinger (jf. bilag U)

Ifølge grundforordningernes artikel 11, stk. 8, og artikel 21, stk. 1, kan importører anmode om tilbagebetaling af opkrævet antidumpingtold, hvis det påvises, at den dumping- eller subsidiemargen, der lå til grund for betalingen af tolden, er blevet elimineret eller reduceret til et niveau, der er lavere end den gældende toldsats.

I 2007 blev der indgivet otte nye anmodninger om tilbagebetaling. Fem sager blev afsluttet, uden at der blev indrømmet hverken fuld eller delvis tilbagebetaling, tre anmodninger om tilbagebetaling blev afvist, og to anmodninger blev trukket tilbage.

9. Domstolsprøvelse: afgørelser truffet af Domstolen og Retten i Første Instans

I 2007 afsagde Domstolen og Retten i Første Instans hver en kendelse vedrørende antidumping- eller antisubsidiesager. Domstolen afsagde også kendelse om at slette en sag af Domstolens retsregister, og Retten i Første Instans afsagde i tre tilfælde kendelse om at slette en sag af registeret. Et sammendrag af dommene kan findes i arbejdsdokumentet.

10 nye sager blev indbragt i 2007, alle for Retten i Første Instans.

En liste over antidumpingsager/antisubsidiesager ved Retten i Første Instans og Domstolen, som endnu ikke var afsluttet ved udgangen af 2007, kan findes i bilag S til arbejdsdokumentet.

10. Aktiviteter inden for rammerne af verdenshandelsorganisationen (WTO)

10.1. Tvistbilæggelse på antidumping-, antisubsidie- og beskyttelsesområdet

WTO har fastsat en streng procedure for bilæggelse af tvister mellem WTO-medlemmer om anvendelsen af WTO-aftalerne.

I 2007 udsendte et WTO-panel, som var blevet oprettet efter anmodning fra Norge, som gjorde indsigelse mod EU's antidumpingforanstaltninger over for laks, sin rapport. Resultaterne var noget blandede for EU, som "vandt" på en række vigtige områder vedrørende EU's politik og praksis, mens EU "tabte", for så vidt angår en række specifikke tekniske spørgsmål.

Nærmere oplysninger kan findes i arbejdsdokumentet, der er vedlagt denne beretning.

10.2. Andre WTO-aktiviteter

I 2007 fortsatte DDA-forhandlingsgruppen vedrørende regler med at mødes jævnligt på uformelt plan for at drøfte forskellige skriftlige forslag forelagt af medlemmerne inden for de tre forhandlingsområder, dvs. antidumping, industrisubsidier og fiskerisubsidier.

I november 2007 forelagde formanden for forhandlingsgruppen et første udkast til et dokument om antidumping, generelle subsidier og fiskerisubsidier. Langt størstedelen af WTO-medlemmerne, herunder EU, mente, at udkastet udviste store skævheder og kun afspejlede en håndfuld medlemmers synspunkter, idet der f.eks. blev givet tilladelse til "nulstilling", som er en praksis, der er blevet fordømt af appelorganet.

Dette var navnlig tilfældet i udkastene til dokumenter om henholdsvis antidumping og fiskerisubsidier. Dette fik mange WTO-medlemmer til at opfordre formanden til at udarbejde et revideret udkast så hurtigt som muligt.

Samtidig med disse aktiviteter fortsatte Kommissionens tjenestegrenes deltagelse i det normale arbejde i udvalgene for antidumping, subsidier, udligning og beskyttelse.

11. Konklusion

I 2007 kunne der konstateres et betydeligt fald i antallet af nye sager, som blev indledt, samt i antallet af undersøgelser, som blev afsluttet uden indførelse af foranstaltninger. Antallet af foranstaltninger, som blev indført – både endelige og midlertidige – forblev tæt på niveauet for 2006. Der blev indledt flere fornyede undersøgelser i 2007 end i 2006.

Processen for revision af de handelspolitiske beskyttelsesinstrumenter gav anledning til en livlig debat og mange indlæg fra de berørte parter i løbet af året. Dette understregede behovet for, at handelspolitiske beskyttelsesinstrumenter anvendes på retfærdig og gennemsigtig vis med fuld respekt for retsstatsprincippet.

Tjenestegrenene fortsatte med at gennemføre undersøgelser strengt og professionelt i løbet af året. I den forbindelse var oprettelsen af en stilling som uafhængig høringskonsulent i GD for Handel betegnende for tjenestegrenenes fortsatte engagement i at sikre gennemsigtighed og varetagelse af de berørte parters rettigheder i processen.

[1] Tabel 1 i arbejdsdokumentet giver statistiske oplysninger om de nye undersøgelser for årene 2003-2007, der er gennemført i henhold til grundforordningernes artikel 5 og 10.